Сирием мамырыгъэр щызэтеувэжыну тхьэ елъэIуахэщ
Столпник Симеон и члисэу Налшык дэтым православнэ диным иту республикэм щыпсэухэм щагъэлъэпIащ ар тхьэ щелъэIуну къызэрызэIуахыжрэ илъэс 70 зэрырикъуар. Абы теухуа махуэшхуэ тхьэлъэIур иригъэкIуэкIащ Пятигорск, Черкесск щIыналъэхэм я дин Iэтащхьэ Феофелакт.Дин Iэтащхьэр республикэм ис псоми ехъуэхъуащ мамырыгъэрэ зэгурыIуэныгъэрэ яIэну. Апхуэдэу абы къыхигъэщащ Симеон и члисэр цIыхухэм я зэкъуэтыныгъэм и дамыгъэу, абыхэм яхэлъ фIэщхъуныгъэмрэ гугъапIэхэмрэ ядиIэту къызэрекIуэкIыр. Апхуэдэу члисэм къекIуэлIахэр абы къыхуриджащ иджыпсту граждан зауэр щызэщIэплъа Сирием и цIыхубэм папщIэ тхьэ елъэIуну. «Мы члисэм и закъуэщ Хэку зауэшхуэм и илъэсхэм къриубыдэу Кавказ Ищхъэрэм щаухуар. Ар дяпэ итахэм тхуахъумащ фIэщхъуныгъэр щытепщэ щIыналъэм сыт щыгъуи мамырыгъэри щытепщэу зэрыщытынум и щыхьэту»,- жиIащ Феофелакт.
Илъэс 70 япэкIэ, 1943 гъэм, кхъэм дэт унэ ныкъуэкъутэм Налшык и православнэ цIыхухэр зэщIыгъуу тхьэ щелъэIуауэ щытащ нэмыцэ-фашист зэрыпхъуакIуэхэм къалэр къаIэщIэгъэкIыжыным, бийр зэтракъутэным теухуауэ. Нэхъ иужькIэ а щIы Iыхьэм тращIыхьа члисэр Къэбэрдей-Балъкъэрым и тхыдэмрэ щэнхабзэмрэ я фэеплъхэм ящыщ хъуащ.
АБЫДОКЪУЭ Аринэ.
